Document ID: 32014R0214

UREDBA KOMISIJE (EU) br. 214/2014
оd 25. veljače 2014.
o izmjeni priloga II., IV., XI., XII. i XVIII. Direktivi 2007/46/EZ Europskog parlamenta i Vijeća o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (1), a posebno njezin članak 39., stavak 2.,
budući da:
(1)
Direktivom 2007/46/EZ uspostavlja se usklađeni okvir koji sadržava administrativne odredbe i opće tehničke zahtjeve za sva nova vozila. U direktivi se posebice navode regulatorni akti kojima se određuju tehnički zahtjevi koje vozila moraju ispunjavati kako bi dobila odobrenje za EZ homologaciju vozila. Nadalje, na temelju Direktive 2007/46/EZ homologacija vozila kao cjelina postala je obvezatna za vozila za posebne namjene u skladu s vremenskim rasporedom iz Priloga XIX.
(2)
Uredbom (EZ) br. 661/2009 Europskog parlamenta i Vijeća (2), uvedene su nove sigurnosne karakteristike vozila i omogućeno je stavljanje izvan snage nekoliko direktiva i njihova zamjena odgovarajućim uredbama Ekonomskog povjerenstva Ujedinjenih naroda za Europu (UNECE).
(3)
Prilog XI. Direktivi 2007/46/EZ sadržava popis regulatornih akata za EZ homologaciju vozila za posebne namjene, kao i posebne odredbe za takva vozila. Neophodno je prilagoditi Prilog XI. kako bi se uzele u obzir izmjene uvedene Uredbom (EZ) br. 661/2009. Primjenjuje se datum primjene Uredbe (EZ) br. 661/2009.
(4)
Kako bi se postiglo usklađivanje tehničkih zahtjeva koji se primjenjuju kod EZ homologacije za vozila za posebne namjene, ključno je izmijeniti Prilog II. Direktivi 2007/46/EZ i utvrditi strože zahtjeve za bolnička vozila i vozila s pristupom za invalidska kolica. Kako bi industrija imala dovoljno vremena prilagoditi svoja vozila, navedeni stroži zahtjevi primjenjivat će se samo na nove tipove vozila.
(5)
Prilog XVIII. Direktivi 2007/46/EZ primjenjuje se na registraciju vozila za posebne namjene na temelju nepotpunih vozila obuhvaćenih nacionalnom homologacijom. Budući da će EZ homologacije zamijeniti nacionalne homologacije u skladu s datumima navedenima u Prilogu XIX. Direktivi 2007/46/EZ, treba izbrisati Prilog XVIII. na kraju prijelaznog razdoblja predviđenog Prilogom XIX. Direktivi 2007/46/EZ.
(6)
U dijelu II. Priloga IV. Direktivi 2007/46/EZ navode se Pravilnici UNECE-a prepoznati kao alternativa direktivama spomenutima u dijelu I. Priloga IV. S obzirom na stavljanje izvan snage većine tih direktiva Uredbom (EZ) br. 661/2009 od 1. studenoga 2014. i usvajanje novog Pravilnika UNECE-a o sigurnosti pješaka, treba ažurirati odgovarajuće unose u dijelu II. Priloga IV. Direktivi 2007/46/EZ. Nadalje, treba ispraviti nekoliko pogrešaka u Prilogu IV. toj direktivi.
(7)
Prilog XII. Direktivi 2007/46/EZ izmijenjen je istoga dana Uredbom (EU) 1229/2012 (3) i Uredbom Komisije (EU) 1230/2012 (4), što može dovesti do nejasne situacije u pogledu dozvoljenog broja jedinica za vozila homologirana u malim serijama jer je nacrt Uredbe Komisije (EU) 1229/2012 trebao biti objavljen nakon Uredbe (EU) 1230/2012. Kako bi se otklonila ova nejasnoća, treba ponovo objaviti pročišćenu verziju Priloga XII. kako je izmijenjen ovim dvama pravnim tekstovima.
(8)
Direktivu 2007/46/EZ treba se u skladu s tim izmijeniti.
(9)
Mjere navedene u ovoj Uredbi u skladu su s mišljenjem Tehničkog odbora - motorna vozila,
DONIJELA JE OVU UREDBU:
Članak 1.
Direktiva 2007/46/EZ mijenja se kako slijedi:
1.
Prilozi II., IV., XI. i XII. izmjenjuju se u skladu s Prilogom ovoj Uredbi;
2.
Prilog XVIII. briše se.
Članak 2.
Od 1. studenoga 2014. nacionalna tijela smatrat će certifikat o sukladnosti za vozila nevažećim za potrebe članka 26. stavka 1. ukoliko navedene homologacije nisu ažurirane prema zahtjevima navedenima u Prilogu XI. Direktivi 2007/46/EZ kako je izmijenjena ovom Uredbom.
Međutim, dodatni zahtjevi za prostor za pacijenta u bolničkim vozilima iz Dodatka 1. Prilogu XI. Direktivi 2007/46/EZ i Dodatni zahtjevi za ispitivanje mehanizma za privezivanje invalidskih kolica i sustava za vezanje putnika u vozilima s pristupom za invalidska kolica iz Dodatka 3. Prilogu XI. Direktivi 2007/46/EZ primjenjuju se od 1. studenoga 2014. samo na nove tipove vozila.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Članak 1. točka 2., članak 2. te točka 1. podtočka (a) i točka 2. podtočka (b) podtočka i. Priloga primjenjuju se od 1. studenoga 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. veljače 2014.

Labels: 7
8
0